ועדת החוקה, חוק ומשפט, כנסת 16, פרוטוקול מספר 191, 2004-03-16 11:00

מיכאל איתן: רבותי, אני שמח לפתוח את ישיבת ועדת החוקה, חוק ומשפט.

מיכאל איתן: אני רואה בפגישה הזאת פגישה שיש בה שילוב, גםשל ענייני עבודה וגם עניינים של טקס, של תרבות ושל דרך חיים.

מיכאל איתן: התפקיד של היועץ המשפטי לממשלה הוא תפקיד מורכב, דיברו עליו הרבה, אני רק רוצה להזכיר לכולם שלמרות הייחוד של התפקיד שלו, הוא עדיין חלק מהרשות המבצעת, ולכנסת, ובמיוחד לוועדת החוקה, חוק ומשפט של הכנסת, מתוקף היותה ועדת החוקה, חוק ומשפט, יש סמכות ואחריות לבצע את הביקורת הפרלמנטרית על עבודתו של היועץ המשפטי לממשלה, בכפוף למגבלות מסוימות שיש לגופים פרלמנטריים כאשר הם מבקרים בעלי תפקידים ייחודיים ברשות המבצעת.

מיכאל איתן: הוועדה כוועדה היתה ותהיה הוועדה בכנסת של היועץ המשפטי לממשלה.

מיכאל איתן: בין השאר, היא פתוחה לבקשותיו, להשקפותיו, היא צריכה להיות אחת הזירות שבה הוא מגשר בין הצרכים שלו, כמופקד על תחומים מסוימים ברשות המבצעת, לבין הצרכים שנדרשים מהרשות המחוקקת והתגובה שנדרשת ממנה.

מיכאל איתן: היועץ המשפטי לממשלה הוא גם גורם חשוב מאוד בהצלחת עבודתה של הוועדה וביכולתה למלא את תפקידה.

מיכאל איתן: היכולת לתמרן בין שני המוסדות, היועץ המשפטי לממשלה וועדת החוקה, מחייבת את שני הצדדים, כי, בסופו של דבר, שני הצדדים גם יחד משרתים את האזרח, כל אחד מנקודת הראות שלו והדגשים שלו.

מיכאל איתן: בסופו של דבר, שניהם צריכים להבין שהמטרה שלשמה הם מכהנים בתפקידם, והצלחתם או אי-הצלחתם, היא ביכולת לשרת את ציבור האזרחים.

מיכאל איתן: אני מאחל לאליקים רובינשטיין הצלחה בהמשך דרכו, אני מאחל למני מזוז הצלחה עם תחילת דרכו כיועץ משפטי לממשלה.

מיכאל איתן: אני מבקש להרים כוסית לחיים, לחיי שניהם, לחיי עבודה משותפת של הכנסת עם היועץ המשפטי לממשלה.

מיכאל איתן: לחיים.

אליקים רובינשטיין: אדוני היושב-ראש, חברי הוועדה, קודם כול, תודה רבה על היוזמה.

אליקים רובינשטיין: אני רוצה להודות על שיתוף הפעולה במשך השנים, שלא היו שנים קלות.

אליקים רובינשטיין: בשנים שכיהנתי כיועץ משפטי לממשלה, יצא שעבדתי עם חמישה יושבי-ראש של הוועדה, ככל שיכולתי לזכור: חברי הכנסת שאול יהלום, חנן פורת, אמנון רובינשטיין, אופיר פינס, שנמצא כאן, ואתה, אדוני היושב-ראש.

אליקים רובינשטיין: המערכות הישראליות הן לא גן של ורדים, הן מורכבות, והשאלות שעלו היו מורכבות, אבל, בסך-הכול, זה היה בכבוד ובשיתוף פעולה, ואני רוצה להודות על השנים האלה.

אליקים רובינשטיין: כמובן, אני רוצה לאחל למני מזוז, באהבה ובחיבה רבה, הצלחה בתפקיד.

אליקים רובינשטיין: עבדנו יחד הרבה מאוד שנים.

אליקים רובינשטיין: כשכיהנתי כיועץ משפטי לממשלה, מני מזוז היה משנה בתפקיד מאוד מרכזי, שמוכר לכולם כאן במסגרת העבודה.

אליקים רובינשטיין: עבדנו יחד בצמידות, בקרבה, ולעולם לא בחיכוך, אלא להפך, בהבנה.

אליקים רובינשטיין: העבודה המשותפת בינינו הולכת אחורה עוד לימי המשא-ומתן לשלום, כשהיה לי הכבוד לעמוד בראש משלחת ישראל, ומני מזוז היה חבר המשלחת, ושם התוודענו בראשונה באופן יותר יסודי.

אליקים רובינשטיין: מדינת ישראל זוכה – אם מותר לי להגיד מקצת שבחו של אדם בפניו – ביועץ משפטי לממשלה מוכשר ומנוסה, ומחויב לערכי השירות הציבורי, לערכי המדינה.

אליקים רובינשטיין: אני חושב שכולם שותפים לדעה הזאת, ואני מקווה שתהיה לו סיעתא דשמייא להצלחה בתפקיד.

אליקים רובינשטיין: עם פרישתי, סיימתי 30 שנה של עבודה מול הכנסת.

אליקים רובינשטיין: התחלתי כעוזר ליועץ המשפטי למערכת הביטחון במלחמת יום הכיפורים.

אליקים רובינשטיין: והשנים האלה היו, מצד אחד, בתקופות קשות של מלחמה ושל כל מה שהשתמע ממנה, במגוון תפקידים, וגם בימים יפים של עשיית שלום ושל תקווה והתעודדות.

אליקים רובינשטיין: הוועדה הזאת נקראת ועדת חוקה, חוק ומשפט.

אליקים רובינשטיין: היה לי חלום, בתקופה שעבדתי כיועץ משפטי לממשלה, שתושלם החוקה למדינת ישראל, ואני חושב, שעם רצון טוב, הדבר הזה אפשרי.

אליקים רובינשטיין: אינני חושב שהוא פשוט.

אליקים רובינשטיין: יש אומרים, שאילו הכרזת העצמאות היתה צריכה להיכתב היום ולהיחתם על-ידי כל הגורמים, כפי שנכתבה אז, היה מאוד קשה לעשות זאת, אבל הדבר הזה ניתן.

אליקים רובינשטיין: ושוחחנו על זה מילים קצרות לפני שהחלה הישיבה.

אליקים רובינשטיין: אם תצליחו, בכוחות משותפים, להגיע, לפחות לקידום העניין הזה, תבוא עליכם ברכה.

אליקים רובינשטיין: אני גם חושב שהוועדה הזאת צריכה להיות הגוף המרכזי בתחום זכויות האדם.

אליקים רובינשטיין: אין בכנסת ועדה שנקראת הוועדה לזכויות האדם, יש ועדות שונות שעוסקות בזה בהקשרים שונים.

אליקים רובינשטיין: הנושא הזה צריך להיות, ברובו הגדול, לא שנוי במחלוקת, אלה דברים שצריכים להיות שווים לכל נפש ברובם הגדול.

אליקים רובינשטיין: בעין הציבורית, בתקופת כהונתי, הנושא של חקירות אישי ציבור תפס מקום נרחב.

אליקים רובינשטיין: הדבר הזה מובן, ונושאים מרכזיים שעסקנו בהם בתחום הייצוג, בתחום הייעוץ, בתחום אינטרס הציבור, היו פחות בולטים, ואני רוצה רק להזכיר אותם: קודם כול, ראיתי את עצמי חייל בתחום זכויות האדם בנושא שוויון לנשים, למיעוטים, לערבים, לאנשים עם מוגבלויות, כל אחד בתחומו; הקדשתי הרבה זמן, וזה היה חשוב, לאוכלוסיות חלשות כמו עצירים, אסירים – הייצוג שלהם, ביקור בבתי הכלא; נושא קטינים ונושאים של עובדים זרים – גם מי ששותף למדיניות שרוצה לצמצם במספרם, כל עוד הם כאן, יש עניין של זכויותיהם; האוכלוסייה האזרחית הפלסטינית, שאיננה עוסקת בטרור, ומחסומים.

אליקים רובינשטיין: זה מקבץ של הנושאים שעסקנו בהם, אינטנסיבית, והם כמובן אינם מסתיימים, הם דינמיים, ואין ספק שמני מזוז וחברינו במשרד המשפטים, בפרקליטות, בייעוץ המשפטי, יעסקו בזה גם בהמשך.

אליקים רובינשטיין: בנושא של בידוק ביטחוני עסקנו המון, ואני מניח שגם ימשיכו לעסוק בזה בהמשך, כדי שהאיזון בין הרצון להבטיח ביטחון ככל האפשר, בתקופה הזאת, ובין היחס לציבור ישראלי גדול, ערבים ישראליים, יהיה איזון נכון.

אליקים רובינשטיין: יש נושאים שצריכים תמיד להיות שווים לכל נפש, שאין בהם קונטרוברסליות פוליטית, אבל הם בכל זאת תמיד על האובניים: מינויים, תמיכות ותקציבים.

אליקים רובינשטיין: בנושא מקרקעין עסקנו הרבה מאוד.

אליקים רובינשטיין: יש כמה קבוצות של נושאים שמובנים למציאות הישראלית: המטוטלת שבין ביטחון לבין זכויות, נושא דת ומדינה, נושא השוויון, וכל מה שקשור, שהזכרתי קודם בהקשר של זכויות – חלק גדול מהם היה כרוך במאבקים בתוך המערכת.

אליקים רובינשטיין: אם, למשל, לוקחים ביטחון וזכויות, מצד אחד, ראינו את עצמנו, חברי ואני, כאילו אלה שני פנים, הפן האחד הוא פנימה, לומר למערכת הביטחון שתנהג לפי הנורמות, לפי מה שהחוק מחייב, שתביא לדין מי שעובר על הנורמות, ומצד שני, להיאבק מול ההתקפות הבין-לאומיות, לפעמים עד כדי עלילות, כמו על טבח בג'נין, שלא היה ולא נברא, או דברים מהסוג הזה.

אליקים רובינשטיין: כדרכי באופן אישי, כאתוס, ראיתי את נושא דת ומדינה כנושא שצריך למצוא בו שביל זהב במציאות מורכבת, כמו גם בתחומים אחרים.

אליקים רובינשטיין: לקראת תום כהונתי, כמובן לא כעבודת יחיד, אלא בעזרת רבים, הוצאנו קובץ חדש של "הנחיות היועץ המשפטי לממשלה", שהוא מין ציון דרך, שתמיד יהיה לו המשך.

אליקים רובינשטיין: היו שנים שהדבר הזה נעשה באופן אינטנסיבי, ואחר כך הוא קפא במידה מסוימת.

אליקים רובינשטיין: במבצע של השנים האחרונות הבאנו לקובץ חדש של הנחיות, גם בזה מני מזוז היה שותף חשוב.

אליקים רובינשטיין: יש דברים שעולים מדי פעם במציאות הציבורית, כמו, למשל, קזינו.

אליקים רובינשטיין: התנגדתי לזה באופן מתמיד, ודעתי לא השתנתה גם היום.

אליקים רובינשטיין: כדי לא להלאות אתכם, ולגזול מזמנכם, אני רוצה לסיים ולומר, קודם כול, שהשתדלנו לעבוד בהגינות, ללא חשבונות, אלא כמשרתי ציבור, באתוס של שירות ציבורי, וכמובן, רבים כאן שותפים לאתוס הזה, חלק גם עבדו בשירות הציבור וחלק גם עבדו מולנו.

אליקים רובינשטיין: אנחנו נקרא השבוע את ההפטרה שנקראת "פרשת החודש", זו הפטרה שקוראים בסמוך לראש חודש ניסן, מספר יחזקאל.

אליקים רובינשטיין: קטע ההפטרה מסתיים בחובתו של ממשל.

אליקים רובינשטיין: מדובר על הנשיא.

אליקים רובינשטיין: הנשיא שם זה המלך, כלומר, הממשלה.

אליקים רובינשטיין: זה לא נשיא במובנים של היום.

אליקים רובינשטיין: אומר הפסוק: "ולא-יקח הנשיא מנחלת העם להונתם מאחוזתם מאחזתו ינחיל את-בניו למען אשר לא-יפוצו עמי איש מאחזתו".

אליקים רובינשטיין: הכוונה שם, שהממשל חייב בהגינות כלפי הציבור, במאמץ לשרת את הציבור.

אליקים רובינשטיין: לא להיות אדון הציבור, אלא משרתו.

אליקים רובינשטיין: כך השתדלנו לעשות.

אליקים רובינשטיין: אין אדם שאיננו שוגה, ודאי גם שגיתי בדברים כאלה ואחרים, כמו כל אדם, אבל אני חושב שאפשר להישיר מבט ולומר, ואני יכול לומר כמובן לא רק בשמי שלי, אלא כמי שעמד בראש מערכת ראויה מאוד ומכובדת של אנשים טובים, שזה היה המאמץ שלנו לאורך השנים, להיות משרתי ציבור הגונים.

אליקים רובינשטיין: תודה רבה.

היועץ המשפטי לממשלה מני מזוז: אדוני היושב-ראש, חברי ועדה נכבדים, ידידי אליקים רובינשטיין, חברים יקרים, חלפו רק כשישה שבועות מאז שנכנסתי לתפקידי כיועץ משפטי לממשלה.

היועץ המשפטי לממשלה מני מזוז: מצד אחד, אני חש שקוע עמוק בתוך התפקיד המאוד אינטנסיבי והתובעני הזה.

היועץ המשפטי לממשלה מני מזוז: מצד שני, לא ממש הפנמתי את השינוי שבא לידי ביטוי באופנים רבים ומגוונים, גם בכובד האחריות.

היועץ המשפטי לממשלה מני מזוז: וצריך להתרגל לעובדה שהפכתי להיות תחנה סופית להרבה דברים, זו לא עוד תחנה שמגלגלת הלאה.

היועץ המשפטי לממשלה מני מזוז: גם החשיפה לתקשורת היא דבר לגמרי חדש בשבילי, ואפילו צורת הפנייה "אדוני היועץ", שאני עדיין מסובב את הראש לחפש את אליקים רובינשטיין.

היועץ המשפטי לממשלה מני מזוז: כשאליקים רובינשטיין בסביבה, זה טבעי להסתובב.

היועץ המשפטי לממשלה מני מזוז: התפקיד הוא אכן קשה ומורכב, ורבים גורסים שהוא בלתי אפשרי.

היועץ המשפטי לממשלה מני מזוז: מטבע הדברים, נכנסתי לתפקיד בהרבה חששות, ואני לא יכול להגיד שהחששות התפוגגו או חלפו, אבל אני מאמין שניתן, וצריך לפחות לנסות, להפוך את המשימה הזאת, את מילוי התפקיד הזה, ליותר אפשרי.

היועץ המשפטי לממשלה מני מזוז: לצורך כך צריך, בין היתר, סיוע של הכנסת, ושל הוועדה הזאת בעיקר.

היועץ המשפטי לממשלה מני מזוז: אני רוצה לנצל את ההזדמנות היום להודות לוועדה, ובעיקר ליושב-ראש הוועדה, שעשה מאמץ מיוחד להעביר במהירות לא שגרתית את החוק שמאפשר ליועץ המשפטי לממשלה לאצול מקצת מסמכויותיו.

היועץ המשפטי לממשלה מני מזוז: החוק עבר אתמול בערב בכנסת בקריאה שנייה ושלישית, ואני מקווה שזה ייתן תרומה מסוימת לתהליך הארגון מחדש של המערכת.

היועץ המשפטי לממשלה מני מזוז: אני נכנס לנעליים גדולות.

היועץ המשפטי לממשלה מני מזוז: בתפקיד הזה קדמה לי שורה ארוכה ומפוארת, לא כפראזה, של יועצים משפטיים, שהניחו את היסודות לתפקיד, עיצבו אותו, ביססו אותו, קידמו אותו, כל אחד בדרכו ובסגנונו.

היועץ המשפטי לממשלה מני מזוז: עם זאת, המלאכה רחוקה מהשלמה, והיא מלאכה סזיפית, שאף פעם לא נשלמת, תמיד צריך להיאבק, כי כל עצירה במקום היא תחילתה של הידרדרות.

היועץ המשפטי לממשלה מני מזוז: לשם כך צריך לאזור את כל הכוחות, ולשתף פעולה, ובעניין הזה אנחנו נזקקים, וניזקק מאוד, לסיוע של הכנסת, וכפי שצוין כאן, ועדת הבית של משרד המשפטים והיועץ המשפטי לממשלה היא ועדת החוקה, שמופקדת, גם על חקיקה בתחום אכיפת החוק, גם על חקיקה בתחום זכויות האדם, והיא הוועדה העיקרית שאנחנו נדרשים לעבוד אתה.

היועץ המשפטי לממשלה מני מזוז: אני מקווה ומאמין שנוכל להמשיך בשיתוף פעולה פורה ואינטנסיבי.

היועץ המשפטי לממשלה מני מזוז: ההישגים של מערכת אכיפת החוק לא מבוטלים, ובמיוחד צריך לזכור באלו תנאים, כמעט בלתי אפשריים, המערכת עובדת, עם כל המורכבויות של החברה הישראלית.

היועץ המשפטי לממשלה מני מזוז: עם זאת, אסור לנו לשקוט על השמרים, ולא לנוח על זרי דפנה או זרים אחרים, אלא אנחנו מחויבים לבחינה עצמית מתמדת, כי המערכת טעונה כל הזמן תיקונים, שיפורים, שינויים, התאמה למציאות המשתנה, ואני אכן מתכוון, וגם פועל, במגמה הזאת של שינויים, גם ארגוניים, גם בדפוסי העבודה, גם בדרכי הטיפול של המערכת, בבעיות השונות שאנחנו נתקלים בהן.

היועץ המשפטי לממשלה מני מזוז: מדינת ישראל נמצאת בתקופה של אתגרים קשים.

היועץ המשפטי לממשלה מני מזוז: זאת אומנם אמירה טובה כמעט לכל תקופה במדינת ישראל, אבל זה לא מפחית מאמיתותה גם במציאות שלנו היום, גם ברמה הביטחונית, גם בתחום החברתי, גם בתחום המדיני.

היועץ המשפטי לממשלה מני מזוז: אנחנו חיים במציאות קשה של הפרת חוק, של אלימות, של פשיעה מאורגנת, שהולכת ומתחזקת, לצערנו, בשנים האחרונות, של זלזול ברשויות אכיפת החוק, וגם של ניסיונות לדה-לגיטימציה של המערכת המשפטית.

היועץ המשפטי לממשלה מני מזוז: החברה הישראלית היא חברה מורכבת מבחינות רבות, והמתחים בה רבים, והמציאות החברתית-כלכלית, כמו גם המציאות הביטחונית והמדינית, מחריפה ומעצימה את המתחים האלה, ומקרינה גם על המציאות של כיבוד החוק או אי-כיבוד החוק בחברה הישראלית.

היועץ המשפטי לממשלה מני מזוז: המציאות הביטחונית הקשה של סכסוך מזוין מתמשך, של טרור אכזרי, מזמנת למערכת המשפטית דילמות קשות, כיצד, מצד אחד, לאפשר למדינה, שהיא מדינה דמוקרטית, שמכבדת זכויות אדם, מאבק אפקטיבי בטרור לסוגיו, ומצד שני, שמירה על שלטון החוק וערכים אוניברסליים של זכויות אדם.

היועץ המשפטי לממשלה מני מזוז: לא תמיד יש תשובות טובות לדילמות האלה, אבל אלה דילמות יומיומיות במובן הכי פשוט של המילה.

היועץ המשפטי לממשלה מני מזוז: לצד זאת, גם ההתפתחויות המדיניות שעל הפרק, מעלות חשש להתגברות הקיטוב הפוליטי ולהחרפת המתחים הפנימיים בחברה הישראלית, שעל ההשלכות הפוטנציאליות של מציאות כזאת יש לנו עדות קשה מלפני שנים לא רבות.

היועץ המשפטי לממשלה מני מזוז: אני מאוד מקווה שהחברה הישראלית תפנים את לקחי האירועים של העשור הקודם, ולא תיגרר למתחים החברתיים שלוו בתהליכים שונים של הסתה, של תהליכים אחרים שהובילו לתוצאות קשות מאוד.

היועץ המשפטי לממשלה מני מזוז: אנחנו נמצאים גם בתקופה של דילמות מורכבות ביחסים שבין משפט לחברה ובין משפט לפוליטיקה.

היועץ המשפטי לממשלה מני מזוז: מצד אחד, שבות ועולות טענות על משפטיזציה מורכבת של כל תחומי החיים, בעיקר החיים הציבוריים, ומצד שני, קיים תהליך של כרסום ביראה מפני החוק, בכיבוד המופקדים על שמירת החוק, ובראש ובראשונה של מערכת בתי-המשפט.

היועץ המשפטי לממשלה מני מזוז: למדינת ישראל יש מערכת שיפוטית מפוארת, בעלת הישגים מרשימים, בעיצוב דמותה של מדינת ישראל כמדינה דמוקרטית, במציאות חברתית וביטחונית קשה.

היועץ המשפטי לממשלה מני מזוז: ללא מסורת קודמת וללא חוקה כתובה הצליחה המערכת המשפטית, לפתח מערכת אפקטיבית של הגנה על זכויות האדם במדינת ישראל.

היועץ המשפטי לממשלה מני מזוז: נדמה לי, שלשם הפגת המתח בין הרשויות, יש לחתור לקיום דיאלוג קונסטרוקטיבי בין הרשויות, בעיקר בין הרשות המחוקקת לרשות השופטת, שבו ייעשה ניסיון ראוי להבהרת הגבולות שבין הרשויות, קביעת קווי מתאר ברורים יותר בין אשר לרשויות המשפט ובין אשר לרשויות הביצוע והחקיקה.

היועץ המשפטי לממשלה מני מזוז: המלאכה הזאת לא קלה, אולי בלתי אפשרית ליישום מלא, אבל בהחלט ראויה לניסיון של אמת.

היועץ המשפטי לממשלה מני מזוז: בהקשר הזה ראוי לציון את הפרוייקט החשוב מאוד, שקשה להפריז בחשיבותו, של ניסוח החקיקה של חוקה בהסכמה, פרוייקט שלקחה על עצמה הוועדה הזאת ויושב-ראש הוועדה.

היועץ המשפטי לממשלה מני מזוז: אמרתי בהזדמנות אחרת ליושב-ראש הוועדה, שהמשימה הזאת היא סוג של מפעל חיים.

היועץ המשפטי לממשלה מני מזוז: נדמה לי שכל מי שנרתם אליה, בוודאי אם היא תעלה יפה, יוכל לראות בזה מפעל חיים, וגם אם לא תעלה יפה, היא ראויה למאמץ שיושקע בה.

מיכאל איתן: בחוקה שלנו זה יהיה מפעל של דורות.

היועץ המשפטי לממשלה מני מזוז: נדמה לי שלמפעל כזה ראוי להיות חבר כנסת, ולו רק בשביל להיות שותף לניסיון להביא למדינת ישראל חוקה בהסכמה, והדגש הוא על שתי המילים, גם חוקה וגם בסכמה.

היועץ המשפטי לממשלה מני מזוז: נדמה לי שאם המטרה הזאת תושג, תהיה לכך השלכה חיובית עצומה ומרחיקת לכת על צמצום והפגת המתחים בחברה הישראלית, על כל מרכיביה.

היועץ המשפטי לממשלה מני מזוז: כפי שציינתי, אני משוכנע ומאמין שאזכה לשיתוף פעולה מלא מצד ועדת החוקה, חוק ומשפט של הכנסת, אני גם אירתם ואסייע כמידת יכולתי לפעילות של הוועדה.

היועץ המשפטי לממשלה מני מזוז: אני חושב שהתחלנו את התהליך הזה ברגל ימין, ואני מקווה ומאמין שנמשיך בכך.

היועץ המשפטי לממשלה מני מזוז: אני מאמין גדול במרכזיות של הכנסת כרשות הבכירה מבין הרשויות, כבית המחוקקים, כקול העם, ואני מאמין בצורך בחיזוק תדמית הכנסת בעיני הציבור, כי אני רואה פגיעה במעמד הכנסת ותדמיתה בעיני הציבור כפגיעה ישירה בדמוקרטיה הישראלית.

היועץ המשפטי לממשלה מני מזוז: לסיום.

היועץ המשפטי לממשלה מני מזוז: אני רוצה להודות ליועץ המשפטי לממשלה היוצא, ידידי הטוב אליקים רובינשטיין, שהיה לי הכבוד והעונג הרב לעבוד במחיצתו, לסייע בידו, לכל אורך תקופת כהונתו.

היועץ המשפטי לממשלה מני מזוז: אליקים רובינשטיין הנהיג את המערכת הקשה הזאת בתבונה, בהגינות, בפתיחות, ברוח טובה, ואני מקווה ומאמין שהציבור בישראל עוד יזכה ליהנות משירותו הטוב לחברה בתפקידו הבא, במקום הראוי לו.

היועץ המשפטי לממשלה מני מזוז: תודה.

אופיר פינס-פז: אדוני היושב-ראש, היועצים המשפטיים, היוצא והנכנס, מטבע הדברים אני רוצה לפנות בעיקר לאליקים רובינשטיין.

אופיר פינס-פז: נכנסת לתפקיד, קצת באשמתי, ישר בעיצומה של חקירת משטרה נגד ראש ממשלה, ויצאת תוך כדי חקירת משטרה נגד ראש ממשלה, ובין לבין עוד ראש ממשלה נחקר, ונשיא מדינה, ושרים, וחברי כנסת ועובדי ציבור בכירים, כך שבוודאי לא ליקקת דבש בתפקיד הזה.

אופיר פינס-פז: זה תפקיד כפוי טובה, קשה מנשוא, שמחייב, כמו שאמר מני מזוז, התמודדות ברמה של תחנה אחרונה, וכשאתה תחנה אחרונה, כל נטל האחריות רובץ על כתפיך.

אופיר פינס-פז: ראשית, אני רוצה להודות לך על התקופה שעבדנו בצוותא, בתקופה שהייתי יושב-ראש ועדת החוקה, חוק ומשפט של הכנסת.

אופיר פינס-פז: אני זוכר כמה חוקים שיזמת, כמו הסתה לאלימות, ודברים אחרים שהוועדה הזאת נתנה לך עליהם גיבוי גדול – מאבק על שלטון החוק, על נורמות ועל ערכים, כולל על זכויות האזרח, זכויות האדם.

אופיר פינס-פז: אני חושב שבדברים האלה גילית רגישות רבה.

אופיר פינס-פז: לקחת את נושא חופש הביטוי, אתה ואנשי משרדך, לא פעם אפילו רחוק לעומת מה שאני סברתי שנכון מבחינת ההתבטאויות וההסתות שהיו כאן במדינה.

אופיר פינס-פז: ראית בזה חלק מיכולת של אדם לבטא את השקפותיו ועמדותיו.

אופיר פינס-פז: אני רוצה לברך אותך ולאחל לך הרבה מאוד הצלחה בהמשך הדרך, ויש המשך לדרך.

אופיר פינס-פז: עם זאת, אני מוכרח לומר שהיו גם מחלוקות, והמחלוקות לא היו קלות.

אופיר פינס-פז: העובדה, למשל, שלא אפשרת לפרקליטת המדינה לשטוח את גרסתה האחרת כאן בוועדה היא דבר לא נכון, בעיני, במיוחד משום שלא פעם ולא פעמיים הסתייעת דווקא בחוות-דעת הפרקליטות, גם בחוות-הדעת הפומביות שלה, כשהדברים עלו בקנה אחד עם השקפתך, או עם תפיסתך, או עם קביעתך.

אופיר פינס-פז: אני חושב שטוב היה אם לא היו חילוקי דעות בנושאים, אבל ברגע שהם קיימים, ראוי לברר אותם, כולל בוועדה הזאת.

אופיר פינס-פז: ההתערבות שלך במידה מסוימת, למשל, במהלכים מדיניים של ממשלות, גם בתקופת ברק וגם בתקופת שרון, חשבתי שאולי זה ראוי, אבל לא נכון.

אופיר פינס-פז: מובן שאתה ממלא את התפקיד בתוכן, ואני יודע שהדברים באו מדם לבך, וחלקת על הדרך שבה התנהלו הדברים, כפי שהדברים התנהלו בזמנו.

אופיר פינס-פז: סך הכול, זו היתה תקופה ארוכה מאוד, אינטנסיבית מאוד, עם הרבה מאוד אתגרים והרבה מאוד מבחנים, ובסיכומו של יום אני סבור, שעמדת בה בצורה מעוררת כבוד, מכובדת בוודאי, עם הרבה מאוד יושר ויושרה.

אופיר פינס-פז: אלה שתי תכונות אופי משמעותיות מאוד וחשובות מאוד לכל יועץ משפטי לממשלה.

אופיר פינס-פז: בהצלחה.

אופיר פינס-פז: למני מזוז אני מאחל הצלחה רבה.

אופיר פינס-פז: עברת תהליך ראשון מסוגו בוועדה ציבורית שנוצרה כתוצאה ממה שקרה בעבר.

אופיר פינס-פז: אני חושב שאתה זוכה לאמון ציבורי רחב.

אופיר פינס-פז: אנחנו, כמובן, ברשות המחוקקת, מקווים לשיתוף פעולה.

אופיר פינס-פז: נשארו לא מעט דברים פתוחים, בוודאי ייכנסו גם דברים חדשים.

אופיר פינס-פז: נקווה שהפעילות שלך כיועץ משפטי לממשלה, לאור הניסיון הרב שצברת בתפקידים, במערכת המשפט ובמשרד המשפטים, יאפשרו לך לנווט את ההגה הזה ביד איתנה, יד בטוחה, לאור תפיסת העולם של מדיניות שלטון החוק ושל משטר דמוקרטי.

אופיר פינס-פז: יש עניין שמחכה להכרעתך, כך נמסר לי ממשרד המשפטים.

אופיר פינס-פז: ביקשו מאתנו לא לקדם את צמצום זכות השתיקה על נבחרי ציבור עד שתביע דעתך בעניין הזה.

אופיר פינס-פז: אם אתה יכול לתת קדימות ולצרף לעניין הזה חוות-דעת, אני מאוד אעריך את זה.

רשף חן: רבותי היועצים המשפטיים, היוצא והנכנס, אני מבקש קודם כול לברך את היועץ המשפטי היוצא, מר אליקים רובינשטיין.

רשף חן: אני חושב שאתה דוגמה ומופת לשירות ציבורי מסור, נאמן, אחראי, מוצלח מאוד.

רשף חן: אני באמת מאחל לך הצלחה רבה בהמשך השירות הזה.

רשף חן: היועץ המשפטי הנכנס, מני מזוז, אנחנו לא מכירים, אני מתעופף בגבהים האלה רק זמן קצר.

רשף חן: כאזרח, די ברור לי שאתה מביא לתפקיד הזה ניסיון מקצועי שלא יסולא בפז, אבל אולי יותר חשוב מזה, יכולות אישיות אינטלקטואליות ופרסונליות, שאני מאמין שיביאו לכך שתצעיד את התפקיד הזה לשיאים חדשים.

רשף חן: אני מאחל לך הצלחה רבה.

רשף חן: מונחת לפתחנו – הוועדה הזאת, הבית הזה ומשרד היועץ המשפטי לממשלה – משימה חשובה, והיא חקיקת חוק יועץ משפטי לממשלה.

רשף חן: זה נושא שמסיבות שונות עד היום לא הוסדר בחקיקה, וזה יוצר אנומליה, בעיקר בהתחשב בחשיבות האדירה של התפקיד הזה.

רשף חן: זה גוף שנמצא בתפר שבין הרשויות, אולי אפילו אפשר להגדיר אותו כרשות רביעית, מפני שהוא לא לגמרי רשות מבצעת.

רשף חן: כלפי הרשות המבצעת הוא בעצם רשות שופטת, קביעתו היא קביעה משפטית.

רשף חן: כלפי הרשות השופטת, הוא נציג הרשות המבצעת.

רשף חן: כלפינו, המעורבות בחקיקה רבה מאוד.

רשף חן: בלי ספק זה דבר מיוחד שאי-אפשר להגדיר כאחת משלוש הרשויות, ומה שיותר חשוב מזה, זה גוף חשוב מאוד שנדמה לי, שצריך להיות מוסדר בחקיקה.

רשף חן: הוזכרו כאן, למשל, הנחיות היועץ המשפטי לממשלה, שהן חשובות מאין כמותן, אבל הומצאו מהאוויר, הן לא מוגדרות בשום מקום.

רשף חן: היו פה חברי כנסת ששאלו מה זה.

רשף חן: החששות סביב העניין הזה ברורות לי.

רשף חן: אני חושב שכולנו נצטרך לגלות הרבה תבונה, שום שכל, מתינות וזהירות במהלך הזה, אבל הגיע הזמן שנעשה אותו.

רשף חן: זה חשוב מאוד.

נסים זאב: אנחנו רגילים לומר לחתן וכלה: "ענבי הגפן בענבי הגפן".

נסים זאב: אני יכול לומר לשני היועצים הנכבדים, היוצא והנכנס, אנשי מידות ומעלות, והרושם, שמעבר לנושא המשפטי והידע, יש בכם התכונות הנעלות, ואני גאה לשבת בישיבות משותפות.

נסים זאב: עד כמה שהספקתי להכיר, אתם מוסיפים כבוד לכנסת ישראל, ודאי לוועדת החוקה, חוק ומשפט.

נסים זאב: על בצלאל נאמר: "ראה קראתי בשם בצלאל בן אורי בן חור למטה יהודה: ואמלא אותו רוח אלהים...

נסים זאב: לחשב מחשבת לעשות בזהב ובכסף ובנחשת: ובחרשת אבן למלאת ובחרשת עץ...".

נסים זאב: זאת אומרת, התפקיד של היועץ המשפטי זה תפקידו של בצלאל – לחשוב מחשבות רחבות ומגוונות לפני העשייה.

נסים זאב: בכל עשייה יש מחשבה, יש צדדים לכאן ולכאן.

נסים זאב: הנושאים המגוונים הם בבחינת זהב, כסף, נחושת, אבן, עץ.

נסים זאב: אין נושא שהיועץ המשפטי לא מטפל בו ברמה הלאומית והבין-לאומית, והנושאים הם רבים ומגוונים, והתפקיד מחייב מחשבה רבה ואחריות רבה.

נסים זאב: חשוב מאוד שהתפקיד יתאים למי שנושא אותו, וגם התחושה של הוועדה הנכבדה הזאת, שנותנת אמון מלא במערכת המשפטית כשרואה מי העומד בראשה.

נסים זאב: התפקיד של המחלקה המשפטית הוא גם להגן על בית-המחוקקים.

נסים זאב: מה שקורה בפועל, שכנסת ישראל מחוקקת חוקים, מביעה עמדה, למשל בנושא של "ג'נין-ג'נין", ובשל חופש העיסוק והביטוי, הכול פתוח.

נסים זאב: בשם אותו חופש הביטוי אנחנו נותנים את חופש השיסוי.

נסים זאב: למעשה, כנסת ישראל אמרה את עמדתה, אולי לא בחקיקה, ולא יכול להיות שבית-המשפט יפסוק אחרת אם הכנסת רואה לנכון שזה מזיק.

נסים זאב: זה מזיק לתדמיתה של מדינת ישראל.

מיכאל איתן: בשביל מה צריך את בית-המשפט?

זהבה גלאון: לא צריך באמת, לשיטתו.

נסים זאב: בית-המשפט הוא כאשר יש שאלות וספקות.

נסים זאב: בית המחוקקים מתנגד באופן הברור והמוחלט, למשל, לנושא של ה-playboy והסרטים המתועבים האלה.

נסים זאב: הכנסת כבר אמרה שהיא נגד, אז מה לבית-המשפט להחליט שבשם חופש הביטוי הוא מאפשר את המראות המתועבים?

נסים זאב: גם אם בית-המשפט חושב שזאת סוגיה שאפשר לדון בה, אני לא חושב שכל דבר יכול להיות שפיט, אולי מתפקידו של היועץ המשפטי למנוע את האפשרות שכל חבר כנסת שרוצה לעתור לבג"ץ, יהיה יכול לעשות זאת.

נסים זאב: אלה דברים שמחייבים את התערבות היועץ המשפטי.

נסים זאב: אני מאחל הצלחה רבה ליועץ המשפטי היוצא וגם לנכנס, שיצליחו בתפקידיהם, ואני בטוח שזה יהיה לטובת עם ישראל ולתועלת.

זהבה גלאון: אני רוצה להתייחס לדבריו האחרונים של חבר הכנסת זאב, ואני מודה שלא ממנו אני יראה, אבל דבריו של חבר הכנסת זאב בעניין האיזון העדין, המתח, אולי הלא כל כך עדין, שמתקיים בין הרשות המחוקקת לבית-המשפט, ושאלת תפקידו של היועץ המשפטי לממשלה בנקודה הזאת, מביאים לידי ביטוי את הניסיון הדי מתמשך, שאני עדה לו בכנסת לאחרונה.

זהבה גלאון: הייתי קוראת לו באופן מעודן, אם אני יכולה להתאים את הביטוי הזה ממקומות אחרים – כשמשת

זהבה גלאון: משים בו במקומות אחרים, אני לא כל כך אוהבת אותו – סיכול ממוקד לבית-המשפט העליון.

זהבה גלאון: אנחנו עדים לאחרונה לשורה של הצעות חוק ולשורה של התבטאויות, שכל מטרתן היא לעשות סיכול ממוקד לבית-המשפט העליון, להלך אימים על בית-המשפט, לנסות להשפיע על בית-המשפט, ואני רוצה להזהיר מפני זה, ואני נתלית בדברים של חבר הכנסת זאב, לא בדוגמאות שלו.

זהבה גלאון: אני מתייחסת לדברים שאמר חבר הכנסת אופיר פינס, ואני רוצה להתייחס אליהם מהיבט אחר.

זהבה גלאון: אלה דברים שנוגעים לכל סוגיית חופש הביטוי או לשוליים הרחבים שאנחנו מותירים לחופש הביטוי.

זהבה גלאון: אני בין אלה שסבורים שצריך להתיר שוליים רחבים לחופש הביטוי, ולאפשר התבטאויות, גם אם הן פוגעות, מעליבות וכן הלאה, אבל יש מקום, או ניסיון, להבחין בין חופש הביטוי להסתה.

זהבה גלאון: אני בעד להצר צעדים, כשמדובר בהסתה, אבל אני מוטרדת, ולכן אני באה להתריע, אני מוטרדת מכך שמנסים לתחום את גבולות חופש הביטוי כשמדובר בצד אחד, ונוהגים במדיניות של איפה ואיפה כשמדובר בצד אחר.

זהבה גלאון: מפני זה אני רוצה להזהיר לעתיד.

זהבה גלאון: אני בכוונה אתן דוגמה קצת רחוקה.

זהבה גלאון: אותם רבנים שהסיתו בזמנו נגד ראש הממשלה המנוח יצחק רבין, חלקם ממשיכים להסית.

זהבה גלאון: יגאל עמיר לחץ על ההדק, אז הוא יושב בכלא, אבל אותם רבנים ממשיכים להלך חופשי בינינו, ממשיכים להסית.

זהבה גלאון: וכשיש התבטאויות, שהן חמורות אולי לא פחות, שאולי לגביהן היה צריך לומר משהו, כשזה התבטאויות של אנשי שמאל או בעיקר של ערבים, המדיניות מאוד ממוקדת.

זהבה גלאון: מפני זה אני רוצה להזהיר, מפני מדיניות של איפה ואיפה.

אתי לבני: אני רוצה לברך את היועץ המשפטי לממשלה היוצא, היו לו הרבה החלטות אמיצות, נבונות, עם אינטגריטי, ועוד כמה כאלה שאנחנו קצת חלוקים עליהן.

מיכאל איתן: הבעיה היא שכל אחד חלוק על חלק אחר מההחלטות.

אתי לבני: אני מוכנה להצטרף לאופיר פינס בעניין ההופעה של פרקליטת המדינה.

אתי לבני: בעניין הזה כן היה צריך לאפשר את ההופעה שלה, וכל ההתנהלות בעניין מזרחי היתה לי קשה.

אתי לבני: אני בהחלט מעריכה, ואני מבינה כמה קשה התפקיד הזה.

אתי לבני: לגבי היועץ המשפטי הנכנס.

אתי לבני: אני גם שמחה שאתה בא מפריפריה אחרת, ממקום אחר, וזה יופי לראות פנים חדשות.

אתי לבני: אני חושבת שהדבר חשוב, אני רוצה לומר לך מהניסיון שלי: תחזק את אומץ הלב בפני החזקים.

אתי לבני: זו לא חוכמה להיות אמיץ לב כלפי החלשים, החוכמה היא לעמוד נגד החזקים, וזה דבר לא פשוט.

אתי לבני: אני חושבת שיש עכשיו בעיה עם איכות השלטון, עם תקינות השלטון.

אתי לבני: בית-המשפט העליון ייכנס בזמן הקרוב לנושא של עבירת הפרת אמונים.

אתי לבני: אני חושבת שזה מהלך מאוד חשוב לגבי הפסיקה של בית-המשפט.

אתי לבני: שים לנגד עיניך את איכות המערכות, את תקינות השלטון וטוהר המידות של החברה הישראלית, כי אנחנו בבעיה.

אברהם רביץ: פרידות זה דבר עצוב, כידוע.

אברהם רביץ: אבל לא הפרידה הזאת כפרידה רגילה.

אברהם רביץ: הדבר לא עצוב כאשר אנחנו יודעים שהשמש, עד שלא שקעה, לא תזרח השמש האחרת.

אברהם רביץ: יש, כנראה, גם דרך אחרת, ששמש קודמת להסתלק, היא לא שוקעת למטה, היא מטפסת למעלה.

אברהם רביץ: זו מין שקיעה שיש עמה זריחה במקום הרבה יותר גבוה.

אברהם רביץ: אנחנו מקווים שזה בדיוק המקרה, של זריחה שמאפיינת את השקיעה הנוכחית.

אברהם רביץ: מין שקיעה כזאת ממשיכה להתקיים גם על השמש החדשה, העולה, כי היא מזריחה עליה.

אברהם רביץ: אנחנו מקווים שאכן כך יהיה.

אברהם רביץ: אני לא מדבר על שמש רגילה, כאן אנחנו עוסקים בשמש צדקה ומרפא בכנפיה, שמש שמבטאת את הצדק ואת הריפוי של פגעי החברה.

אברהם רביץ: נדמה לי שהיועץ המשפטי היוצא, אליקים רובינשטיין, ניסה לעשות דבר כמעט בלתי אפשרי, שבלעדיו יהיה בלתי אפשרי להתקדם לעולם יותר יפה, עולם שיותר קל לחיות בו.

אברהם רביץ: אני מדבר על הסוגיה של דת ומדינה, שהוזכרה כאן.

אברהם רביץ: אני חושב שלא יהיה רחוק מן האמת אם אומר שהסוגיה הזאת עד היום לא נידונה ברצינות, לא רק שלא הוחלט לגביה, לא הוגדרו דברים שיכולים לסייע בידינו למצוא את הפתרון לבעיה.

אברהם רביץ: למשל, והזכרתי זאת כמה פעמים בוועדה הזאת, אף פעם לא היה איזה גוף משפטי בכנסת, אני לא יודע כמה מחוצה לה, שבו נערכים סימפוזיונים, אינני יודע אם נערכים דיונים לעומק, להגיע להגדרה ברורה ומעשית, לא תיאורטית, של מה פירושו של דבר מדינת ישראל – מדינה יהודית ודמוקרטית.

אתי לבני: כל כך הרבה ספרות יש על זה.

אתי לבני: יש אמנה בין דתיים וחילוניים.

אברהם רביץ: אני מכיר, אבל אני אומר שלא היה, גם באמנה הזאת, שידידי הטוב קרליץ היה שם שותף לניסוחה- - -

אתי לבני: יצא נייר של רות גביזון.

אברהם רביץ: ישבתי עם הגברת הרות גביזון שעות על גבי שעות.

אברהם רביץ: אין די אומץ לחברה, וגם לא לכנסת, להישיר מבט אל הבעיה הזאת, שלפי דעתי היא בעיה שתלווה אותנו לאורך תקופה ארוכה, אם לא ננסה, כציבור כללי במדינת ישראל, לא נקרא לזה חילוני או דתי, לבדוק מה זה אומר מבחינת השטח.

אברהם רביץ: ברמה התיאורטית נכתבו דברים יפים, גם של היועץ המשפטי היוצא, אליקים רובינשטיין.

אברהם רביץ: מאחר שאנחנו מדברים בשמשות המשמשות זו את זו, ומזריחות מטוב הצדקה והריפוי, אני מאוד מקווה שנצליח, בסיועו של היועץ המשפטי לממשלה החדש, למרות שאנחנו צריכים לעשות את המלאכה, ואולי נגיע פעם גם לסיוע של בית-המשפט העליון, שגם הם ייתנו את דעתם ברצינות להגדרה הזאת של מדינת ישראל – מדינה יהודית ודמוקרטית.

אברהם רביץ: לפי עניות דעתי כן נוכל להגיע, אם כל אחד יצמצם עצמו מפני זולתו, נוכל להגיע להסכמה רחבה בכל הנושא החשוב והכאוב הזה.

אברהם רביץ: אני מאחל לך, מני מזוז, יש לך די נתונים מן העבר שלך, נתונים התחלתיים של היותך שרוי באוהלה של תורה.

אברהם רביץ: אני מאחל לכולנו הצלחה.

גדעון סער: אדוני היושב-ראש, אני רוצה קודם כול לברך אותך על היוזמה הזאת.

גדעון סער: מה הסיכוי של היועץ המשפטי לממשלה, בין היוצא ובין הנכנס, לשמוע מילה טובה במהלך כהונתם, אם לא באירוע מהסוג הזה?

גדעון סער: היועץ המשפטי לממשלה היוצא, אליקים רובינשטיין, הביא אתו מטען לתפקיד, לא רק של שירות ציבורי ארוך במגוון רחב של תפקידים ומשרדים, שנתן לו רוחב יריעה ופרספקטיבה נכונה, אלא גם, ובעיקר, שתי תכונות שהיו חשובות מאוד ולא שכיחות: גישה אנושית מאוזנת, שרואה גם את האנשים שמאחורי התיקים, ובכלל מתברכת בכך שלא נוטה לקיצוניות.

גדעון סער: אני חושב שזה חסר במקומותינו.

גדעון סער: הנושא השני הוא גם מחויבות דמוקרטית וגם מחויבות ציונית ויהודית, וזה בסך-הכול מחויבות לקוד הערכי של מדינת ישראל.

גדעון סער: בגלל שתי התכונות האלה, אני מודה, שאני מאוד-מאוד רוצה ומקווה שהוא יצטרף לבית-המשפט העליון, ויהיה משופטי בית-המשפט העליון, ובעל יכולת השפעה על אחד המוסדות החשובים בקביעת הנורמות של מדינת ישראל.

גדעון סער: נדמה לי שכבר אין מחלוקת על כך שאין משפט בלי ערכים.

גדעון סער: היועץ המשפטי לממשלה הנכנס מביא אתו ידע ומיומנות מקצועית משירות ארוך במשרד המשפטים במגוון של נושאים.

גדעון סער: אולי כחלק מהתפיסה שאופיר פינס ציין, אותה ועדה שבחנה, או שהיתה אמורה לאתר את המועמדים לתפקיד החשוב הזה, אני יכול לדבר כאן רק בשם עצמי, התרשמה מהאיזון בין המחויבות לקוד הערכי של המערכת המשפטית לבין גישה מאוד-מאוד מדויקת ומאוזנת לגבי התפקיד, לגבי הכשלים שיש בתפקיד, בהיקף הנוכחי שלו, לגבי הרפורמות שנדרשות בתפקיד ובמערכת שעליה הוא מופקד בכלל, ולגבי האינטראקציות הראויות בין המערכת המשפטית, בעיקר של הייעוץ המשפטי, ובין המערכות השונות שאתן היא באה במגע, אם זו המערכת השיפוטית, אם זו המערכת הביצועית, ובמידה מסוימת גם הרשות המחוקקת.

גדעון סער: אני משוכנע שהוא יהיה יועץ משפטי לממשלה טוב, ואני מצטרף למברכים שמברכים אותו בצאתו לדרך.

גדעון סער: הוא כבר נתקל בכמה החלטות קשות בששת השבועות הראשונים, ויש לי רושם שהוא לא ייתקל בהכרעות פחות קשות בהמשך.

מיכאל איתן: תכננו שהישיבה הזאת תהיה הישיבה הראשונה שבה נקיים את המפגש עם היועץ המשפטי לממשלה הנכנס, אבל המציאות הביאה לכך שהוא כבר פעמיים היה פה בישיבות עבודה, שלא מן המניין, לפני כניסתו לתפקיד כאן בוועדה.

מיכאל איתן: היועצים המשפטיים לממשלה, הנכנס והיוצא, אני חושב שאני לא מכוון את דברי למי שצריך לשכנע אותו יותר מדי.

מיכאל איתן: אתם מכירים את הכנסת על חסרונותיה ועל יתרונותיה.

מיכאל איתן: 90% מעבודת הכנסת היא עבודה חשובה של חקיקה, שעל-פיה מתנהלת המדינה הזאת.

מיכאל איתן: המדינה לא יכולה להתנהל יום אחד בלי הכנסת.

מיכאל איתן: הכנסת מהווה כתובת לאלפי אנשים שפונים יום-יום ל-120 חברי הכנסת.

מיכאל איתן: כל אחד מאתנו מקבל פניות אין-ספור, ועדות הכנסת מקבלות פניות, חברי הכנסת מייצרים תגובות על-ידי ניסיונות חקיקה, ואין דוגמה לעוד פרלמנט בעולם שיש לו כל כך הרבה הצעות לחקיקה פרטית שבאה כתוצאה מיוזמות שבאות מהשטח.

מיכאל איתן: הכנסת פתוחה.

מיכאל איתן: יש בה כמובן לא רק אורות, אלא הרבה צללים, וה-10% של הצללים מכסים על כל האור, והיא נראית משהו חשוך ושלילי.

מיכאל איתן: הרבה תלוי גם בכם, לא ברמה דרמטית, בכם ובשכמות

מיכאל איתן: כם, שבאים ונכנסים ומכירים את הכנסת, גם בצד היותר חיובי שלה, שתיקחו אתכם גם את הצד הזה למקומות שאתם הולכים ומדברים.

מיכאל איתן: זה לא למען הכנסת ככנסת, אני חושב שמני מזוז אמר את זה, אבל אין לי ספק, אליקים רובינשטיין, שאתה מסכים עם זה, שהכנסת היא חלק מהדמוקרטיה, והכרסום הזה במעמדה של הכנסת לא משרת גם את המכרסמים.

מיכאל איתן: בחלק מהמקרים הם דומים לאלה שיושבים בסירה ומנקבים בה את החורים בעצמם.

מיכאל איתן: אני לא רוצה חס וחלילה כנסת שמישהו מעלים עין מהדברים שהיא לא בסדר בהם, אבל הייתי רוצה שגם הדברים שבהם היא כן בסדר, יבואו לידי הבלטה, ואתם יכולים לעשות את זה.

אליקים רובינשטיין: ברשותך, אדוני היושב-ראש, חברי הוועדה, קודם כול, אני מצטרף בכל הלב לדברים האחרונים שלך וגם למה שאמר מני מזוז בעניין הכנסת.

אליקים רובינשטיין: שנית, מדינת ישראל כמדינה יהודית ודמוקרטית היא פיקדון יקר מכל יקר, שההיסטוריה היהודית נתנה לנו בדורות האלה, והיא מיצוי חלום של העם היהודי בתפילותיו לאורך הדורות והחזון הציוני של הדורות האלה.

אליקים רובינשטיין: זה נשמע מליצות, אבל אני מאמין בזה באמונה שלמה, וזה גם מה שגרם לי אישית מנעורי לרצות להיות משרת ציבור במדינה שטרם גמרה להיבנות, כמו שאמי המנוחה היתה אומרת, והרבה כבר הזכירו את זה.

אליקים רובינשטיין: כל מי שנמצא כאן סביב השולחן, אלה אנשים מחוקקים ואנשים שעובדים בייעוץ וברשות המבצעת, ויש להם תפקיד חשוב מאוד בשמירה על הפיקדון היקר הזה.

אליקים רובינשטיין: אני שמח שהעברתם את החוק על אפשרות להאצלת סמכויות פרטניות שונות של היועץ המשפטי לממשלה, שיזמנו לקראת תום כהונתי, ועבדנו עליו יחד, גם עם מני מזוז וחברים אחרים, כי הוא יאפשר ניצול טוב יותר של הזמן הכל כך יקר, בתפקיד כל כך מורכב ועמוס, כשהמשימות הן אדירות, והשתדלנו כל השנים לא להניח לשום דבר, אבל ככל שהזמן יתפנה, זה יאפשר יתר יעילות.

אליקים רובינשטיין: אני רוצה להודות לכל מי שדיבר כאן, חברי הכנסת, גם למי שאמר דברים שהם דברי ביקורת, אני מקבל אותם באהבה, לא עם כולם אני מסכים, אבל זה חלק מהדיאלוג, זה חלק מהיופי של מערכת רבת ענפים.

אליקים רובינשטיין: ולבסוף, זה דבר שהייתי צריך לומר ברישה – נמצאים כאן אנשים שהם חיילים אלמונים במובן מסוים של השירות המשפטי, עוזרים של היועץ המשפטי, לא כולם נמצאים כאן, נמצאים כאן:

אליקים רובינשטיין: רז נזרי, רינת סופר, אתי כהן וינקי גלנטי.

אליקים רובינשטיין: אתי כהן היא מנהלת הלשכה, שעל-פיה נשק כל דבר.

אליקים רובינשטיין: אני רוצה לומר שהיתה לי זכות לעבוד עם אנשים כל כך טובים, לא רק הם, אלא עוד רבים אחרים כמובן, ואני צריך להודות להם, וכמובן, חלק ממשיכים לעבוד עם מני מזוז, שזה אחד הדברים שחשוב מאוד להעריך, וזה שירות ציבורי נטול פניות, מסור, הגון, והאנשים האלה מייצגים את זה.

אליקים רובינשטיין: תודה רבה.

היועץ המשפטי לממשלה מני מזוז: אני מסתפק באמירת תודה לכל הדוברים.

היועץ המשפטי לממשלה מני מזוז: כיוון שיהיו לי עוד הזדמנויות, נמשיך בדיאלוג הקונסטרוקטיבי.

היועץ המשפטי לממשלה מני מזוז: תודה רבה.

מיכאל איתן: תודה רבה.